Kanada bosh vaziri irqchilikka qarshi namoyishda bir oyog‘ida tiz cho‘kdi (video)

RT telekanali ushbu holat aks etgan videoni o‘z Telegram-kanalida joylashtirdi. Namoyish 5 iyun kuni Kanada poytaxti Ottava markazidagi parlament binosi yaqinida o‘tgan. 
48 yoshli Tryudo irqchilikka qarshi namoyish ishtirokchilari bilan birdamlikni namoyon qilishga qaror qilgan. Qora rangli himoya niqobida va atrofida tansoqchilar bo‘lgan bosh vazir “Adolat yo‘q = tinchlik yo‘q” deb nomlangan namoyishda paydo bo‘lganda, namoyishchilar undan AQShda politsiya tomonidan ushlanish vaqtida halok bo‘lgan qora tanli Jorj Floyd xotirasiga bir oyog‘ida tiz cho‘kishni so‘rashgan. Bosh vazir namoyishchilar iltimosini bajarib, tiz cho‘kkan. Shundan keyin minglab namoyishchilar bosh vazirsiz o‘z yurishlarini davom ettirganlar.
Biroq Guardian nashrining voqea joyida bo‘lgan muxbirining ta'kidlashicha, namoyishchilar Tryudoning tiz cho‘kishini munosib baholashmagan. Ta'kidlanishicha, bir necha kishigina, jumladan uning tansoqchilari bosh vazirni ushbu ishi uchun olqishlab qo‘yishgan. Ijtimoiy tarmoqlarda hattoki Tryudo nomiga tanqidlar ham bildirilgan. “Meni bu reklama nayranglari qiziqtirmaydi, ayniqsa hozir. Sizga bo‘ysunadigan politsiyaning shafqatsizligiga qarshi chiqib, qanday qilib tiz cho‘kasiz? Go‘yoki sizda bu muammo yo‘qdek. Uni tasvirga olishayotganini payqab, kameraga o‘girilib tiz cho‘kishini aqlga sig‘dirish qiyin”, deb aytgan kanadalik mashhur yozuvchi Andre Domiz. 
Kanada bosh vaziri avvalroq bir necha marta ham siyosatchilar, ham jamoatchilik tomonidan namoyishlarda o‘zini ko‘z-ko‘z qilish uchungina ishtirok etishda ayblangan. Ottavadagi aksiyadan bir kun oldin kanadalik politsiyachilar tomonidan tub aholi - aborigenlar orasidan bo‘lgan 26 yoshli Shantel Mur otib o‘ldirilgandi va namoyishchilardan ba'zilari uning surati tushirilgan plakatlarni ushlab turishgan. Shu voqeadan keyin Tryudo jurnalistlardan birining politsiyada qanday islohotlar o‘tkazmoqchiligi haqida bergan savoliga javob bermagan. 
Floydning o‘limi nafaqat AQShda, balki boshqa davlatlarda ham norozilik namoyishlariga olib keldi. AQShning ko‘plab yirik shaharlarida namoyishlar tartibsizliklarga aylanib ketdi.